CELEX: 32018R0549
Language: et
Date: 2018-04-06 00:00:00
Title: Komisjoni rakendusmäärus (EL) 2018/549, 6. aprill 2018, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa

9.4.2018   
            
            
               ET
            
            
               Euroopa Liidu Teataja
            
            
               L 91/11
            
         KOMISJONI RAKENDUSMÄÄRUS (EL) 2018/549,
   6. aprill 2018,
   millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti e,
   ning arvestades järgmist:
   
               (1)
            
            
               Määrusega (EMÜ) nr 2658/87 kehtestati kaupade nomenklatuur (edaspidi „kombineeritud nomenklatuur“ või „CN“), mis on esitatud kõnealuse määruse I lisas.
            
         
               (2)
            
            
               Kombineeritud nomenklatuuri grupi 17 lisamärkuses 6 on määratletud inuliinisiirup CNi alamrubriikide 1702 60 80 ja 1702 90 80 tähenduses. See on inuliini või oligofruktooside hüdrolüüsil saadud esmatoode ja sisaldab kuivaines kindla koguse fruktoosi vabas vormis või sahharoosina.
            
         
               (3)
            
            
               Komisjoni algatusel tehti Euroopa tollilaborite võrgustiku meetme 2 (2) raames määruse (EMÜ) nr 2658/87 artikli 12 lõike 3 ning Euroopa Parlamendi ja nõukogu määruse (EL) nr 1294/2013 (3) artikli 7 punkti a alapunkti ii põhjal suhkrute ja suhkrut sisaldavate toodete 2016. aasta pädevuskatse (4) („Proficiency Test on Sugars and Sugar Containing Products 2016“). See näitas, et liidu tollilaborid tõlgendavad grupi 17 lisamärkuse 6 fraasi „fruktoos vabas vormis või sahharoosina“ erinevalt.
            
         
               (4)
            
            
               Seepärast tuleks kõnealuse lisamärkuse teksti selgitada. Tootes leiduvate suhkrute kogus väljendatuna kuivaine kohta tuleks määrata kõrgefektiivse vedelikkromatograafia meetodil, mis on kõige täpsem olemasolev meetod.
            
         
               (5)
            
            
               Õiguskindluse tagamise huvides on seda lisamärkust vaja muuta, lisades olemasolevasse teksti uue lõigu.
            
         
               (6)
            
            
               Selleks et tagada kombineeritud nomenklatuuri ühesugune tõlgendamine kogu liidus seoses CNi alamrubriikidega 1702 60 80 ja 1702 90 80 hõlmatud inuliinisiirupi määratlusega, tuleks muuta kombineeritud nomenklatuuri grupi 17 lisamärkust 6.
            
         
               (7)
            
            
               Seetõttu tuleks määruse (EMÜ) nr 2658/87 I lisa vastavalt muuta.
            
         
               (8)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2658/87 I lisas esitatud kombineeritud nomenklatuuri teise osa grupi 17 lisamärkusesse 6 lisatakse järgmine lõik:
   
      „Vabas vormis või sahharoosina esineva fruktoosi kogus arvutatuna kuivaine kohta määratakse valemi F + 0,5 S/0,95 järgi, kus F on fruktoosisisaldus ja S sahharoosisisaldus, määratuna kõrgefektiivse vedelikkromatograafia meetodil.“
   
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. aprill 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 256, 7.9.1987, lk 1.
   
      (2)  Meede 2 käsitleb tollilaborite võrdlusteste ja meetodite tõestamist.
   
      (3)  Euroopa Parlamendi ja nõukogu 11. detsembri 2013. aasta määrus (EL) nr 1294/2013, millega luuakse Euroopa Liidu tollialane tegevusprogramm aastateks 2014–2020 („Toll 2020“) ning tunnistatakse kehtetuks otsus nr 624/2007/EÜ (ELT L 347, 20.12.2013, lk 209).
   
      (4)  24. aprillil 2017 Euroopa Komisjoni poolt välja antud ja Euroopa tollilaborite võrgustikule jagatud lõpparuanne.